Name bekend van leerders wat in busongeluk sterf | Maroela Media
Die omgeslaande bus. (Foto: Verskaf)
Die name van die twee gr. 7-leerders van 'n private skool in Windhoek in Namibië wat Sondag onderweg na 'n skoolkamp in 'n busongeluk gesterf het, is bekendgemaak.
Die plaaslike radiostasie Kanaal 7 berig owerhede het bevestig Angela Maiba en Jacques Venter het in die ongeluk gesterf. Maiba en Venter was deel van 'n groep van 55 leerders wat op 'n kulturele toer was toe die bus tussen Mariental en Kalkrand omgeslaan het.
Talle leerders is in die ongeluk beseer en word steeds in die hospitaal behandel. Minstens vyf se toestand word as ernstig bestempel.
Hoofinspekteur Kauna Shikwambi, woordvoerder van die polisie, het aan Kanaal 7 bevestig aanklagte van bestuur onder die invloed van drank en nalatige bestuur is teen die busbestuurder aanhangig gemaak. Die busbestuurder sal na verwagting môre in die plaaslike landdroshof verskyn.
Colette Riekert, skoolhoof van Windhoek Gymnasium, het gesê alles moontlik word gedoen om die leerders, personeel en ouers by te staan.
Sterkte aan die oorledenes en kritiek beseerdes se geliefdes.
Wanneer gaan busbestuurders en taxi's besef dis kinderlewens wat hul verwoes?
Sterkte aan die families wat geliefde kinders van die Windhoek Gimnasium verloor het in die tragiese voorval. Sterkte aan die kinders wat getraumatiseer is. Kinders ry lang afstande in Namibie vir sportgeleenthede en vir uitstappies. Ek hoop en vertrou dat geregtigheid sal geskied en dat die regsbank 'n swaar straf aan die busbestuurder sal gee.